
Σάββατο, 26 Σεπτεμβρίου 2026
ΔΕΛΤΙΟ ΤΥΠΟΥ
Θάνατος λουόμενου στον Πλαταμώνα – Σύλληψη αλλοδαπού στην Πάτρα – Εντοπισμός και διάσωση 45 αλλοδαπών νότια της Γαύδου – Ανεύρεση πυρομαχικού υλικού στα Χανιά – Εντοπισμός 2 αλλοδαπών στη Χίο


Τις μεσημβρινές ώρες χθες, ενημερώθηκε η Λιμενική Αρχή του Πλαταμώνα ότι ένας 63χρονος αλλοδαπός (υπήκοος Γερμανίας) ανασύρθηκε χωρίς τις αισθήσεις του, από την παραλία «Ν. ΠΟΡΟΙ» Πιερίας. Στον 63χρονο αρχικά παρασχέθηκαν οι πρώτες βοήθειες από ναυαγοσώστες και στη συνέχεια μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Κατερίνης, όπου διαπιστώθηκε ο θάνατός του. Από το Δ΄ Λιμενικό Τμήμα Πλαταμώνα του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****


Τις μεσημβρινές ώρες χθες, στελέχη του Γραφείου Ασφάλειας της Λιμενικής Αρχής της Πάτρας προέβησαν στη σύλληψη ενός 21χρονου αλλοδαπού (υπηκόου Σουδάν) για παράβαση των άρθρων 24 παρ.6 του Ν.5038/23 («Κώδικας μετανάστευσης») όπως τροποποιήθηκε με το αριθμ. 15 του Ν. 5275/2026 («Υποχρεώσεις ιδιωτών και κυρώσεις») και 83 παρ. 1 του Ν. 3386/05 («Παράνομη είσοδος/έξοδος»). Συγκεκριμένα, σε έλεγχο που διενεργήθηκε εντός του νότιου επιβατικού λιμένα Πατρών, ο 21χρονος κατείχε και επέδειξε ταξιδιωτικά έγγραφα που άνηκαν σε άλλο πρόσωπο, με σκοπό την παράνομη έξοδό του στο εξωτερικό. Από το Κεντρικό Λιμεναρχείο Πάτρας που διενεργεί την προανάκριση, κατασχέθηκαν τα ανωτέρω έγγραφα.

*****


Τις μεσημβρινές ώρες χθες, ενημερώθηκε η Λιμενική Αρχή της Αγίας Γαλήνης από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μια λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 41 ν.μ. νότια της Γαύδου. Οι 45 αλλοδαποί (29 άντρες, 6 γυναίκες και 10 ανήλικοι) περισυλλέχθηκαν από σκάφος της δύναμης FRONTEX και μεταφέρθηκαν με ασφάλεια στο λιμάνι της Αγίας Γαλήνης. Στη συνέχεια, μία εγκυμονούσα γυναίκα εκ των ανωτέρω, διακομίστηκε με ασθενοφόρο όχημα του ΕΚΑΒ στο Κέντρο Υγείας Σπηλίου για ιατρική φροντίδα, ενώ οι υπόλοιποι 44 διασωθέντες μεταφέρθηκαν σε χώρο φιλοξενίας στην Αγυιά Χανίων, συνοδεία στελέχους Λ.Σ.–ΕΛ.ΑΚΤ. Προανάκριση διενεργείται από το Κεντρικό Λιμεναρχείο Χανίων.
*****


Τις απογευματινές ώρες χθες, ενημερώθηκε, το Κεντρικό Λιμεναρχείο Χανίων από ιδιώτη, ότι κατά τη διάρκεια υποβρύχιας δραστηριότητας στη θαλάσσια περιοχή «ΚΑΛΑΜΙΟΥ» του κόλπου Σούδας, εντοπίστηκε σε βάθος περίπου 4μ, ένα μεταλλικό αντικείμενο με διάμετρο περίπου 3μ, με μεταλλική βάση και 2 κρίκους (πιθανόν πυρομαχικό υλικό). Από την οικεία Λιμενική Αρχή ενημερώθηκε η αρμόδια Υπηρεσία για τις δικές της ενέργειες.

*****


Τις βραδινές ώρες χθες, ενημερώθηκε η Λιμενική Αρχή της Χίου για την ύπαρξη ύποπτου  θαλάσσιου μοτοποδήλατου (jet ski) προερχόμενου από έναντι τουρκικές ακτές προς τη θαλάσσια περιοχή της «ΒΟΚΑΡΙΑΣ» Χίου. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε στο λιμάνι της Βοκαριάς ένα jet ski, άνευ επιβαινόντων. Κατόπιν χερσαίων περιπολιών από στελέχη Λ.Σ.-ΕΛ.ΑΚΤ., με τη συνδρομή στελεχών του Τμήματος Διαχείρισης Μετανάστευσης (ΤΔΜ), εντοπίστηκαν δύο αλλοδαποί (άνδρες), οι οποίοι μεταφέρθηκαν στην Κλειστή Ελεγχόμενη Δομή. Από το Κεντρικό Λιμεναρχείο Χίου που διενεργεί την προανάκριση, κατασχέθηκε το θαλάσσιο μοτοποδήλατο. 
ΕΛΛΗΝΙΚΗ ΔΗΜΟΚΡΑΤΙΑ

